**Årsmelding 2021 for hovedstyret i Rindal IL**

**Hovedstyret har hatt følgende sammensetning**:

Leder: Jim Børset

Nestleder: Bjørn Ranheim

Økonomi: Marie Lilleløkken\*

Sekretær: Maren Rønning

Styremedlem: Lars Mikkelsen

Styremedlem: Ole Solvik (anlegg/hall)

Styremedlem: Vigdis Opøien (barneidrett)

\* Fra desember overtok Tor Jarle Bolme som kasserer/økonomiansvarlig. Dette gjaldt ut året, og frem til årsmøtet i 2022.

**Avdelingsstyrene har hatt følgende ledere**:

Ski: Håkon Solvik

Fotball: Morten Møller

Håndball: Berit Okstad

Friidrett: Tor Jarle Bolme

Trim/tursti: Baard Gåsvand

Valgkomite: Oddbjørn Heggem, Gro Anita Midtlyng, Kristin Merethe F. Bjørnås, Gunnhild Strupstad

Kontrollkomite: Gudrun Løseth, Edel Heggem, Jonas Rognskog (vara)

Redaktør: Stian Bekken og Eli Landsem Solvik

**Styremøter**

Det ble i 2021 avholdt 10 ordinære styremøter. På 5 av disse var avdelingslederne innkalt. Det har vært styrebehandlet i alt 60 saker.

Årsmøtet ble gjennomført 17.03.21.

**Saker**

Saker til behandling i 2021:

* Det har vært lite aktivitet i klubben første halvdelen av året grunnet Covid 19
* RIL har vedtatt og inngått medlemskap i Idrettens Office 365. Dette er NIF sin kontorstøtteplattform. Vi har nå vår en egen «skylagring» i deres plattform.
* Det har vært diskutert om Rindal Anleggsdrift AS skal videreføres eller avvikles. Dette har vært oppe til diskusjon på flere møter. Det ble vedtatt å utsette avviklingen av RA AS, men jobbe med å overføre anleggsmidler fra Rindal Anleggsdrift AS til Rindal IL i den forstand at det er ok regnskapsmessig.

**Økonomi**

Regnskapet for 2021 er gjort opp med et overskudd på kr 461.600,- mot et budsjettert overskudd på kr 234.100,-. Budsjettet ble satt opp ut fra at 2021 skulle bli et normalår, mens regnskapet ble påvirket av pandemien. Hovedårsaken til det gode resultatet, er at sponsorinntektene har holdt seg på det samme høye nivået, mens kostnadene er betydelig lavere enn budsjettert pga redusert aktivitet. Resultatet ble bra til tross for at koronastøtten gikk ned fra kr 829.210,- i 2020 til kr 246.048,- i 2021.

Egenkapitalen er kraftig forbedret de to siste årene, og er nå på kr 5.123.523,-.

**Aktivitetsnivå**

Også dette året har vært preget av den pågående koronapandemien, og alle avdelinger har kjent på konsekvensene i form av mindre treninger, kamper og stevner i ulik grad. Som i fjor ble det også i år besluttet å avlyse både Småtrolluka og Camp Trollheimen, men til stor glede kunne RindalsCup gjennomføres med god deltakelse. Det ble også arrangert Vandrefestival på Tjønna med fellestur til Raudfjellet i regi turstigruppa. Fra juni åpnet samfunnet opp for mer aktivitet både i aldersbestemte klasser og junior- og seniorklasser på tvers av avdelinger, og aktiviteten økte betraktelig. Dette førte til at flere avdelinger fikk det litt travlere utover høsten med mange arrangementer og kamper spesielt for sommeraktivitetene. For håndballavdelingen ble høstsesongen lite berørt før det plutselig ble full stopp like før jul på grunn av koronarestriksjoner og økende smitte i de fleste fylker. Dette førte til omberamminger av mange kamper, som ble flyttet til vinteren/våren 2022.

På tross av perioder med lite aktivitet og mange avlysninger av arrangementer har det sammenlagt vært et godt år for klubben. Det ble i fjor ytret bekymring for kommende år dersom koronapandemien ville prege 2021 like mye som 2020. Det har heldigvis vist seg at dette året ble en opptur sammenlignet med fjoråret, og vi håper vi snart ser enden på pandemi og restriksjoner slik at aktiviteten i alle avdelinger faller tilbake til normale omstendigheter. Selv om klubben har møtt motgang og vanskelige perioder har både idrettsutøvere, trenere og støtteapparat tatt utfordringen på strak arm og holdt motet oppe. Vi håper med dette at klubben går lyse tider i møte og heier frem alle aktive medlemmer også i året som kommer.

Klubben har nå registrert 857 medlemmer, som er en gledelig oppgang fra i fjor.

**Til slutt en stor takk:**

Til alle som har støttet og bidratt gjennom dugnader, verv og som deltagere, og til alle bidragsytere, komiteer, sponsorer og bedrifter som har støttet oss i 2021.

**Generalsponsor for klubben:**

Rindal Sparebank.

**Hovedsponsorer per idrettsgren:**

Rindalslist AS (friidrett), Svorka AS (ski), B&B Entreprenør AS (fotball).

**Delsponsorer per idrettsgren:**

Rindal kommune, Bergmoen Snekkerverksted AS, Rindal Rørservice, Gåsvand Eiendom, Coop Nordvest/Sport1, Rindalshytter AS, Rindal Byggvare, Statkraft, Olav Thon-gruppen, Letthus Rindal.

Takket være våre sponsorer kan klubben tilby medlemmer er godt tilbud innen idretten og vi er svært takknemlige for all støtte vi får.

Rindal, 08.03.2022

Styret i Rindal Idrettslag